ຊາວອາເມຣິກັນ ພາກັນ ລະນຶກເຖິງ ທ່ານ Martin Luther King (ເບິ່ງວີດີໂອ)
ສະຫະລັດໃຫ້ກຽດ ແລະລະລຶກເຖິງດວງວິນຍານ ຂອງ ດຣ. ຄິງ ມື້ລາງຜູ້ຕໍ່ສູ້ ເພື່ອສິດທິພົນລະເມືອງ ໃນສະຫະລັດ.
ຢູ່ທີ່ສະຫະລັດ ວັນຈັນມື້ນີ້ ຊາວອາເມຣິກັນພາກັນໃຫ້ກຽດ ລະລຶກເຖິງດວງວິນຍານ ຂອງທ່ານMartin Luther King ມື້ລາງຜູ້ຕໍ່ຕ້ານເພື່ອສິດທິພົນລະເມືອງໃນສະຫະລັດ 44 ປີ ຫລັງຈາກຜູ້ກ່ຽວໄດ້ຖືກລອບສັງຫານ ວັນ Martin Luther King ໃນວັນຈັນມື້ນີ້ ເປັນວັນພັກປະຈໍາປີຂອງລັດຖະບານກາງ ສະຫະລັດເພື່ອສະຫລອງວັນຄ້າຍວັນເກີດຂອງທ່ານ King ທີ່ເປັນຜູ້ຕໍ່ສູ້ການແບ່ງແຍກ ເຊື້ອຊາດຜີວພັນໃນຊຸມປີ 1950 ແລະ 60 ນັ້ນ ທ່ານ King ຈະມີອາຍຸຄົບ 83 ປີໃນປີ ນີ້ ຖ້າທ່ານຍັງມີຊີວິດຢູ່ ສິ່ງໃໝ່ໃນປີນີ້ ກໍແມ່ນອະນຸສາວະລີຮູບແກະສະລັກຫີນອ່ອນ ຢືນສູງຕະງ່ານຂອງມື້ລາງ ຜູ້ສອນສາສະໜາຄຣິສນີກາຍ Baptist ແລະນັກເຄື່ອນໄຫວເພື່ອສິດທິພົນລະເມືອງທ່ານນີ້ ທີ່ໄດ້ສ້າງຂຶ້ນຢູ່ດ້ານນຶ່ງຂອງສະໜາມຫລວງ ຫລື National Mall ທີ່ກຸງວໍຊິງຕັນດີຊີ ປະທານາທິບໍດີ ບາຣັກ ໂອບາມາ ຊຶ່ງເປັນປະທານາທິບໍດີຄົນຜີວດໍາຄົນທໍາອິດຂອງປະ ເທດໄດ້ກ່າວປາໄສໃນພິທີເປີດອະນຸສາວະລີໃໝ່ດັ່ງກ່າວ ໃນເດືອນຕຸລາຜ່ານມາ ໂດຍປະ ກາດວ່າສະຫະລັດຈະຕ້ອງປະຕິບັດຕາມແບບຢ່າງຂອງມື້ລາງທ່ານ King ໂດຍສືບຕໍ່ພະ ຍາຍາມແລະຕໍ່ສູ້ເພື່ອໃຫ້ມີປະເທດຊາດທີ່ດີຂຶ້ນ ທ່ານໂອບາມາກ່າວວ່າ ທ່ານຄິງໄດ້ກະຕຸ້ນຄວາມຮູ້ສຶກຜິດຊອບຊົ່ວດີຂອງພວກເຮົາ ຜ່ານ ການປຸກລະດົມຂອງທ່ານ ເພື່ອໃຫ້ມີຄວາມກໍ້າເກິ່ງກັນໃນດ້ານຜິວພັນນັ້ນ ທ່ານ King ໄດ້ຖືກລອບສັງຫານໃນວັນທີ 4 ເມສາ ປີ 1968 ທີ່ເມືອງ Memphis ທ່ານ King ມີຊື່ສຽງດັງຂຶ້ນມາ ຫລັງຈາກນໍາພາການປະທ້ວງທີ່ປະສົບຜົນສໍາເລັດ ຕໍ່ ຕ້ານການແບ່ງແຍກຜີວພັນໃນການຂີ່ລົດເມຫລືລົດບັສໃນເມືອງ Montgomery ລັດ Alabama ໃນພາກໃຕ້ຂອງສະຫະລັດ ພາຍໃຕ້ລະບົບດັ່ງກ່າວໃນເວລານັ້ນ ພວກ ຄົນຜີວດໍາຈະຕ້ອງນັ່ງຢູ່ທາງຫລັງລົດເມ ແລະຖ້າຫາກລົດເມເຕັມ ພວກຄົນຜີວດໍາກໍ ຈະຕ້ອງເອົາບ່ອນນັ່ງໃຫ້ຄົນຜີວຂາວນັ່ງ ກົດໝາຍວ່າດ້ວຍສິດທິພົນລະເມືອງສະບັບປະວັດສາດ ທີ່ອອກໃນ ປີ 1964 ນັ້ນ ໄດ້ ເຮັດໃຫ້ການແບ່ງແຍກທີ່ວ່ານີ້ຜິດກົດໝາຍ ທ່ານ King ຊຶ່ງເປັນຜູ້ສະໜັບສະໜຸນການ ປະທ້ວງທີ່ບໍ່ໃຊ້ຄວາມຮຸນແຮງ ໄດ້ຮັບລາງວັນໂນແບລຂະແໜງສັນຕິພາບໃນປີດຽວກັນ ນັ້ນ